Rowers laat spaander toe bejaarde begin bid | Maroela Media
Rowers laat spaander toe bejaarde begin bid
Die polisie en veiligheidsbeamptes op die toneel waar die motordiewe gevang is. Foto: Verskaf
'n Verdagte is Donderdag in Pretoria in hegtenis geneem kort nadat 'n bejaarde vrou en haar huishulp in 'n huis in die ooste van die stad oorval en beroof is.
Kapt. Colette Weilbach, woordvoerder van die Brooklyn-polisiestasie, het aan Maroela Media gesê twee verdagtes het teen 13:30 toegang tot die vrou se huis in Jocelynstraat in Lynnwood Glen verkry en haar en haar huiswerker oorval terwyl hulle in die kombuis besig was.
"Die verdagtes het 'n mes in die kombuis gevat en die vroue gedreig. Die verdagtes wou die vroue vasbind, maar het besluit om hulle uit te los toe die bejaarde vrou hardop begin bid het," het Weilbach gesê.
Die verdagtes het twee selfone en kontant gebuit voordat hulle in die vrou se silwer Mercedes Benz op die vlug geslaan het. Die vroue is ongedeerd.
"Kort nadat die rooftog aangemeld is, het 'n polisiebeampte van die radiobeheereenheid die gesteelde voertuig met een insittende in Mamelodi-Oos opgemerk. Die voertuig is voorgekeer en die 35-jarige bestuurder is in hegtenis geneem."
Die Brooklyn-polisie ondersoek 'n saak van huisroof en diefstal van 'n voertuig. Die verdagte moet binnekort in die Pretoria-landdroshof verskyn. Verdere ondersoek sal bepaal of hy met ander misdrywe in die omgewing verbind kan word. Die soektog na die ander verdagte duur voort.
Kol. Terrence Naidoo, die waarnemende stasiebevelvoerder van die Brooklyn-polisie, het die inhegtenisneming verwelkom en gesê dit is 'n bewys dat die polisiemaatreëls wat ingestel is vir die feesseisoen, effektief en doeltreffend is.
Vroeër die dag het die Brooklyn-polisie, in samewerking met Hi-Risk Security wat deel uitmaak van die Brooklyn-sekuriteitsforum, drie verdagtes in hegtenis geneem toe hulle op heterdaad betrap is terwyl hulle 'n Toyota Corolla by 'n kerk in Milnerstraat in Brooklyn wou steel. 'n Vierde verdagte kon daarin slaag om te ontsnap nadat die verdagtes op die polisie en veiligheidsbeamptes geskiet het. Die soektog na die vierde verdagte duur voort.
Die drie verdagtes, almal in hul 30's en van Mamelodi-Oos, moet binnekort in die Hatfield-gemeenskapshof verskyn op aanklagte van poging tot motordiefstal, die besit inbraaktoerusting en poging tot moord.
Brooklyn misdaad Pretoria
'Onwettige' immigrante in Jhb vasgetrek
Ma voor seun doodgeskiet
Maroela Media, "…toe die bejaarde vrou hardop begin het." Het sy geskree of dalk gehuil?
"Bid" is uitgelos daar staan net hardop begin het
Dankie tog dat julle leef!!!!
Dis baie goei nuus !!
Mense, boere, LET OP !!!!!! Die vroue is ongedeerd, hoekom???? Want die tannie het in haar benoudheid haar REDDER aangeroep, en HY het haar geroep om hulp VERHOOR!!!! n Bewys van God se belofte PSALM 91.